
Text rozhodnutia
Súd: Krajský súd Bratislava Spisová značka: 8Sd/56/2015 Identifikačné číslo súdneho spisu: 1115211126 Dátum vydania rozhodnutia: 24. 02. 2016 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2016:1115211126.1
Uznesenie Krajský súd v Bratislave v právnej veci navrhovateľky: Z.. Z. V., B. XX, XXX XX C., proti odporkyni: Sociálna poisťovňa ústredie - Bratislava, so sídlom Ul. 29. augusta č. 8, 813 63 Bratislava, o zvýšenie starobného dôchodku, takto
r o z h o d o l :
Súd konanie z a s t a v u j e.
Žiaden z účastníkov nemá právo na náhradu trov konania.
o d ô v o d n e n i e :
Dňa 04.06.2015 bolo tunajšiemu súdu z Okresného súdu Bratislava I postúpené odvolanie navrhovateľky zo dňa 15.04.2015 proti rozhodnutiu odporkyne číslo XXX XXX XXXX 0 zo dňa 19.03.2015, ktorým bol navrhovateľke zvýšený starobný dôchodok odo dňa 01.01.2015 na sumu 439,20 Eur mesačne. Tomuto návrhu bola pridelená sp. zn. 8Sd/56/2015.
Z evidenčných pomôcok súd zistil, že dňa 11.05.2015 bolo súdu doručené vyjadrenie odporkyne k podanému opravnému prostriedku navrhovateľky, ktoré bolo zapísané pod sp. zn. 8Sd/45/2015 a doposiaľ nebolo vo veci rozhodnuté.
Podľa ust. § 250l ods. 1 Občianskeho súdneho poriadku (ďalej len O.s.p.) podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa ust. ods. 2 citovaného zákonného ustanovenia pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a.
Podľa ust. § 246c ods. 1 O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný.
Podľa ust. § 83 O.s.p. začatie konania bráni tomu, aby o tej istej veci prebiehalo na súde iné konanie.
Podľa ust. § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania).
Podľa ust. § 104 ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované.
Nakoľko súd zistil, že o opravnom prostriedku voči napadnutému rozhodnutiu odporkyne už na súde prebieha konanie vedené pod sp. zn.: 8Sd/45/2015, s poukazom na citované zákonné ustanovenia konanie sp. zn. 8Sd/56/2015 zastavil.
O trovách konania súd rozhodol podľa § 246c a § 146 ods. 1 písm. c/ O.s.p.
Poučenie:
Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave, písomne, dvojmo.

